Stjórn Barna - og unglingaráðs ( BUR ) knattspyrnudeildar FH hefur sagt sig frá störfum fyrir deildina . Ágreiningurinn snýst um sex milljóna króna lán sem knattspyrnudeildin fékk frá BUR . Tvö bréf hafa verið send til foreldra iðkenda í FH vegna málsins og er tóninn í því fyrra öllu hvassari . Í því fyrra er talað um skoðanaágreining við formann og framkvæmdastjórn knattspyrnudeildar og formann félagsins , trúnaðarbrest og „ óásættanleg vinnubrögð þeirra síðustu vikur , “ eins og það er orðað . Í seinna bréfinu kemur fram að aðilar málsins hafi sest niður um helgina og reynt að finna sameiginlega lausn . „ Formaður FH , varaformaður FH , hluti stjórnar knattspyrnudeildar FH og fráfarandi stjórn barna og unglingaráðs hefur fundað um málið og eru að vinna sameiginlega að sátt um ágreining aðila . Allir eru staðráðnir í því að tryggja að starfið fyrir iðkendur , foreldra og þjálfara haldist óbreytt . Með von um farsæla niðurstöðu , “ segir í bréfinu . Undir það rita stjórn knattspyrnudeildar , fráfarandi stjórn BUR sem og formaður og varaformaður FH . Arnar Hjálmsson , einn þeirra sem sat í stjórn BUR , vildi ekki tjá sig um málið þegar eftir því var leitað og vísaði á formann FH , Viðar Halldórsson . „ Afsögn þessara fjögurra úr BUR er vegna ágreinings um sex milljónir sem knattspyrnudeildin , sem BUR heyrir undir , vildi fá að láni . Þau voru óhress með það . En meirihluti knattspyrnudeildar samþykkti að lánið yrði veitt , “ sagði Viðar . „ Fólk hefur síðan sest niður eins og sást í seinni yfirlýsingunni . Sverðin voru á lofti en nú er búið að slíðra þau . “ Viðar segir að skipuð hafi verið ný stjórn BUR til bráðabirgða . Næsti aðalfundur knattspyrnudeildar er í febrúar á næsta ári . Að hans sögn eru milljónirnar sex ekki há upphæð í stóra samhengingu . „ Við erum að tala um sex milljónir í félagi þar sem fjármálaleg umsvif á þessu ári voru um 1,6 milljarður . Þetta er frekar lítill hluti , “ sagði Viðar og bætti við að umsvif FH hafi verið þónokkuð mikil á þessu ári vegna byggingu knatthússins Skessunnar . „ Að mínu mati urðu óþarfa læti en það er öllum heimilt að hafa sínar skoðanir og koma þeim á framfæri . Það má ekki gera lítið úr skoðunum fólks þótt allir séu ekki alltaf sammála , “ sagði Viðar að lokum . Mikil umræða hefur verið um fjárhaggskröggur meistaraflokks karla hjá FH undanfarna mánuði . Í frétt 433.is kemur fram að launakostnaður meistaraflokks karla hafi lækkað um rúmlega 20% frá því síðasta tímabili lauk .